Școala Gimnazială "Dacia" din Târgu Mureș va fi reprezentată și în acest an școlar la etapa națională a Olimpiadei de Matematică, competiție ce se va desfășura la Huși, în perioada 2 – 7 aprilie 2024.
Unitatea de învățământ va avea doi reprezentanți la competiția respectivă, pe Mathe David, elev în clasa a VIII-a C, și pe Rareș Cojocnean, elev în clasa a VIII-a A.
Cei doi sunt descriși pe pagina de Facebook a școlii ca fiind "elevi ambițioși, conștiincioși, extrem de harnici și pasionați de matematică".
"În ierarhia națională a elevilor calificați pentru competiția de săptămâna viitoare, David este pe prima poziție, având punctajul maxim, iar Rareș are al șaselea punctaj la nivel național! Felicitări, dragii noștri! Vă ținem pumnii strânși pentru etapa națională! Mult, mult succes! Băieții au fost îndrumați și coordonați de doamnele profesoare Todoran Nicoleta și Stoica Angela", au informat reprezentanții Școlii Gimnaziale "Dacia" din Târgu Mureș.
(Redacția)